Genete Jacobsdatter Craigengelt

Genete Jacobsdatter Craigengelt (– død 17. august 1567) var en skotsk adelsdame beslektet med grevene av Montrose.

I 1525 ble hun ført med til Danmark av ridder Mogens Lauridsen Løvenbalk til Tjele (d. ca. 1536). Han hadde vært i Skottland som gesandt for kong Frederik I i den hensikt å motarbeide Christian II. Paret fikk en sønn og en datter sammen, men da Craigengelt tilsynelatende ikke spiste ved Løvenbalks bord, kan det synes som om han betraktet henne som slegfred, eller elskerinne. Da han døde i 1536 arvet hun en betydelig formue i løsøre, men hovedgården Tjele ble overdratt til svogeren Erik Skram.

Ekteskap 
Sønnen Knud Mogensen (1526–1598) reiste senere krav på Tjele med vitnesbyrd fra Skottland om at foreldrene faktisk var blitt lovformelig viet, men han fikk ikke medhold i arvekravet. Senere fikk han av universitetene i Wittenberg og i København nye erklæringer om ekteskapets gyldighet, og ved kong Frederik IIs mellomkomst, fikk Knud Mogensen i 1571 Erik Skrams tillatelse til å føre Løvenbalkenes våpenskjold. På det tidspunkt var moren død.

Den skotske Kvinde paa Tjele 
Craigengelt hadde brukt deler av arven til å skaffe seg gården Harlevholm i Harlev Sogn ved Aarhus. Her giftet hun seg med Hans Skriver, som skal ha vært ridefogd ved Haurballegaard. Hun døde 17. august 1567, og ble bisatt i Harlev kirke i nærheten av Aarhus. På et malet epitafium i kirken omtales hun som "Erlig og Welbyrdig Frue Gjenet Kragengelt", men ingen av mennene nevnes. Hennes våpenskjold omtales som "tre gule muslinger på sort, takket skråbjælke, i gult felt." Det samme våpen kjennes fra slekten Montrose i Skottland, hvorfor Craigenfelts morfar kan ha vært den William Graham, jarl av Montrose, som omkom under slaget ved Flodden Field i 1513. 

Den danske dikteren Herman Frederik Ewald (1821–1908) utga i 1871 romanen Den skotske Kvinde paa Tjele, som handler om Craigengelts liv.

Referanser 

Danske godseiere